વિસનગર તાલુકા પંચાયતના પ્રમુખ અને ઉપપ્રમુખની ચુંટણીનુ જાહેરનામુ બહાર પડતાજ રાજકીય ગતિવિધિ તેજ બની હતી. આ ચુંટણીમાં કોંગ્રેસમાં બળવો થવાનુ ચર્ચાતુ હતુ. ત્યારે ૧૯-૬ ના રોજ પ્રમુખપદે પ્રધાનજી તખાજી ઠાકોર, પ્રવિણભાઈ રેવાભાઈ પટેલ, મણાજી મોતીજી ઠાકોર તથા કલ્પનાબેન હર્ષદકુમાર ચૌધરીએ તેમજ ઉપપ્રમુખ પદે બઈશાબબા રણજીતસિંહ ચાવડા તથા રામજીભાઈ હલુભાઈ રબારીએ ફોર્મ ભરતાજ કોંગ્રેસમાં બળવો થયો હોવાનુ ચીત્ર સ્પષ્ટ થયુ હતુ. ફોર્મ ભરતાની સાથેજ કોંગ્રેસના ૧૨ સભ્યો અને બીજી બાજુ કોંગ્રેસના ૬ બળવાખોર સભ્યો અને ભાજપના ૫ સભ્યો મળી ૧૧ સભ્યોનો કેમ્પ થયો હતો. બન્ને કેમ્પ આબુ રોડ અને માઉન્ટ આબુ તરફ થયા હતા. પરંતુ રાજસ્થાનમાં ભાજપના શાસનના ડરથી કોંગ્રેસને કેમ્પનુ સ્થળ બદલવાની ફરજ પડી હતી. આખી રાત સભ્યોની ભારે ખેંચતાણ થઈ હતી. એક સભ્યની મારામારી હોવાથી સભ્યોને મનાવવા અને ખરીદવાના પ્રયત્નો થયા હતા. તાલુકા પંચાયત પ્રમુખ મધુબેન અમૃતભાઈ પટેલ ભાજપની સાથે બળવો કરનાર સભ્ય પૈકીના હતા. જ્યારે તેઓ કોંગ્રેસના કેમ્પમા નજરકેદ હતા. મધુબેન પટેલને કોંગ્રેસના કેમ્પમાંથી લાવવા ભારે પ્રયાસો થયા હતા. પરંતુ સફળતા નહી મળતા છેવટે મધુબેન પટેલના પતિ અમરતભાઈ પટેલ દ્વારા રાત્રે ૧-૩૦ કલાકે તાલુકા પોલીસ સ્ટેશનમાં કોંગ્રેસના ચાર આગેવાનો સામે મધુબેન પટેલના અપહરણની ફરિયાદ કરતી અરજી આપવામાં આવી હતી. જે ફરિયાદ દાખલ થાય તે પહેલા મધુબેન પટેલને અડધી રાત્રે કોંગ્રેસે મુક્ત કર્યા હતા. બીજી બાજુ ભાન્ડુના શુભદ્રાબેન ભરતજી ઠાકોરને પણ મનાવવા ભાજપ તરફથી તમામ પ્રયાસો થયા હોવાનુ જાણવા મળ્યુ હતુ.